આમ જોવા જાવ તો મારામાં અને સરિતામાં કંઈ બહુ ફરક નથી. સરિતાને મારો સાથ ખૂબ ગમે છે. જ્યારે શેઠ લોકો મોં પર રૂમાલ દાબીને સરિતાની ચાલીની બહાર મૂતરથી ગંધાતી દિવાલ પાસે મને કે મારી જાતબહેનોને ઉભી રાખીને સરિતાના આવવાની રાહ જોતા હોય છે ત્યારે સરિતા એ લોકો માટે નહીં, મારા આકર્ષણથી આવે છે. એને અમારો સાથ ગમે છે. એ અમારી ગતિ સાથે પોતાની જાતને ઉડતી મૂકી દે છે. સરિતાને પૂરેપૂરી ખીલતી જોવી હોય તો મારી ઝડપની સાથે તાલ મિલાવતા એના ઉડવાના સ્વપ્ન એની મોટી કાળી આંખોમાં જુઓ. મારી પીળાશ એને આકર્ષે છે, શેઠ આવ્યા છે એ કરતા ગાડીવાળા શેઠ આવ્યા છે એ વાક્ય પ્રત્યે એને વિશેષ પ્રેમ છે. મનેય જોકે સરિતા જેવી છોકરીઓની કોઈ નવાઈ નથી, કંઈ કેટલીય જોઈ છે.